b'\n_START_ARTICLE_\nVladimir Todorovi\xc4\x87\n_START_PARAGRAPH_\nVladimir Todorovi\xc4\x87 (Skoplje, Republika Makedonija 7. sije\xc4\x8dnja, 1957.), dipl. ing. gra\xc4\x91evinarstva, poslovni \xc4\x8dovjek, makedonski javni djelatnik i dobrotvor.\n_START_SECTION_\n\xc5\xbdivotopis\n_START_PARAGRAPH_\nVladimir Todorovi\xc4\x87 u Skoplju zavr\xc5\xa1ava osnovno obrazovanje te srednju \xc5\xa1kolu u Gra\xc4\x91evinskom \xc5\xa1kolskom centru \xe2\x80\x9cZdravko Cvetkovski\xe2\x80\x9d (1976.), a na gra\xc4\x91evinskom fakultetu skopskog Univerziteta \xe2\x80\x9cSveti Kiril i Metodij\xe2\x80\x9d diplomira 1983. Nakon diplome do 1990. godine radi u Projektantskom birou \xe2\x80\x9cHidroelektroprojekta\xe2\x80\x9d u Skoplju gdje se kao stru\xc4\x8dnjak iskazao sudjeluju\xc4\x87i u projektiranju zna\xc4\x8dajnih glavnih projekata poput hidroelektrana Kozjak, Bo\xc5\xa1kov Most, Lukovopole i dr._NEWLINE_Od 1990. godine ulazi u svijet biznisa, utemeljiv\xc5\xa1i vlastitu tvrtku koja ubrzo postaje jedna od najsupje\xc5\xa1nijih makedonskih kompanija s vode\xc4\x87im lancem od 35 marketa diljem Makedonije i s gotovo 1.000 zaposlenih, za \xc5\xa1to mu je dodijeljena i presti\xc5\xbena makedonska republi\xc4\x8dka Nagrada za dru\xc5\xa1tveno najodgovorniju kompaniju u dr\xc5\xbeavi._NEWLINE_Godine 2009. izabran je za gradona\xc4\x8delnika Op\xc4\x87ine Centar - Skopje, najve\xc4\x87e makedonske op\xc4\x87ine na \xc4\x8dijem se \xc4\x8delu nalazi i danas._NEWLINE_Vladimir Todorovi\xc4\x87 bio je predsjednik Trgova\xc4\x8dke komore Makedonije od 2005. do 2007., a sada je \xc4\x8dlan Upravnog odbora Saveza gospodarskih komora Makedonije. \xc4\x8clan je Rotary kluba Skoplje \xc4\x8diji je predsjednik bio tijekom 2005./2006. godine. Na sve\xc4\x8danosti obilje\xc5\xbeavanja 100-te obljetnice Rotarijanstva u svijetu, odr\xc5\xbeanoj u Chicagu, bio je jedini predstavnik iz Republike Makedonije. Puno je u\xc4\x8dinio i na polju razvoja sporta u Makedoniji, osobno investiraju\xc4\x87i u skopski rukometni klub \xe2\x80\x9cProlet\xe2\x80\x9d._NEWLINE_Na tragu nastojanja da se \xc5\xa1to sna\xc5\xbenije istakne osebujno makedonsko kulturno-povijesno naslje\xc4\x91e, nezaobilazan je i veliki Todorovi\xc4\x87ev anga\xc5\xbeman u osmi\xc5\xa1ljavanju i realizaciji novoga sredi\xc5\xa1ta glavnoga makedonskog grada Skoplja i njegova oboga\xc4\x87ivanja kompleksom vrijednih monumentalnih spomenika posve\xc4\x87enih makedonskim povijesnim osobama i pojavama._NEWLINE_U dru\xc5\xa1tvenim krugovima i \xc5\xa1iroj javnosti, premda osobno skroman i gotovo samozatajan, Vladimir Todorovi\xc4\x87 poznat je i po svojem \xc4\x8dovjekoljublju i spremnosti da izravno poma\xc5\xbee onima kojima je pomo\xc4\x87 potrebna, bez obzira na razlike. Njegov neskriveni plemeniti uzor u tom smislu je sveta Majka Tereza, rodom iz Skoplja, \xc4\x8diji je reprezentativni bron\xc4\x8dani kip osobno donirao gradu Puli 2010. godine; kip je postavljen kraj pulske crkve Gospe od Mora. _NEWLINE_Za osobite zasluge u afirmaciji i razvijanju jezika prihva\xc4\x87anja razli\xc4\x8ditosti, razumijevanja i su\xc5\xbeivota me\xc4\x91u narodima Makedonski kulturni forum iz Pule dodijelio je Vladimiru Todorovi\xc4\x87u me\xc4\x91unarodno dru\xc5\xa1tveno piznanje \xe2\x80\x9cPovelju su\xc5\xbeivota\xe2\x80\x9d za 2011. godinu.'